《卢雅雨运使招游平山堂诸胜同程蕺园严冬友顾星桥作》
清代·金学诗

春和霁景开，鲜云媚晓色。烟林扬桂桡，风槛俯兰泽。

沿缘遵前扬，回溪净如拭。日华丽朱甍，霞影挂绮壁。

秀岭互萦纡，层楼绚金碧。石桥跨晴虹，掩映琼阑赤。

玲珑耀远观，窈窕迷近历。侧径疏篁深，幽阶嫩苔蚀。

行行空翠中，十里香雾幕。崇堂豁清爽，遥望江村夕。

觞咏盛自今，风流缅犹昔。幽探符胜情，雅会展良觌。

欣随印渚游，况偕梁苑客。月明赋言旋，惆怅高楼笛。

作者简介：清江苏吴江人，字韵言，号莼香，一号二雅，晚号梦馀道人。金士松弟。乾隆二十七年举人，官国子监学录。有《牧猪闲话》、《播琴堂诗文集》等。